韓子溫尚書以長句送江梅次韻
作者：周必大
朝代：宋

paragraphs: 憶昔歸田友麋鹿，雪裏尋梅踏瑶玉。
巡簷屢作杜陵笑，窮路幾爲步兵哭。
忽逢綠衣鬢如雲，歌舞醉人睡昏昏。
覺來但有風相襲，夢斷初無香返魂。
豈知重見長安雪，喜極豐年簫鼓咽。
更讀裴公東閣詩，仍分處士西湖月。
皎如玉樹臨我傍，幸同待漏靴滿霜。
但願和羹繼先業，不辭草制搜枯腸。